Hansi Flick. Hans-Dieter „Hansi“ Flick (;, 1965-yil 24-fevralda tugʻilgan) – germaniyalik professional futbol murabbiyi va sobiq futbolchi boʻlib, hozirda La Liga klubi „Barcelona“ murabbiyi sifatida faoliyat olib bormoqda. Flick futbolchilik faoliyati davomida „SV Sandhausen“, „Bayern Munich“ va „1. FC Köln“ jamoalarida toʻp surgan. U murabbiylik faoliyatini toʻrtinchi diviziondagi „Victoria Bammental“ klubida futbolchi-murabbiy sifatida boshlagan. 2000-yilda u yana bir toʻrtinchi divizion jamoasi – „TSG Hoffenheim“ning murabbiyiga aylangan va 2005-yilda ketishidan oldin jamoani Regionalliga Süd ligasiga olib chiqqan. 2006-yildan 2014-yilgacha Flick Germaniya milliy terma jamoasining Joachim Löw boshchiligidagi murabbiylar shtabida yordamchi murabbiyi boʻlib ishlagan va 2014-yilgi FIFA Jahon chempionatidagi chempionlikka hissa qoʻshgan. Keyinchalik, u 2014-yildan 2017-yilgacha Germaniya futbol assotsiatsiyasi (DFB) ning sport direktori lavozimida faoliyat yuritgan. 2019-yilda „Bayern Munich“ jamoasiga yordamchi murabbiy sifatida qaytib kelgan Flick, noyabr oyida Niko Kovač ketgach, vaqtinchalik bosh murabbiy etib tayinlandi. Keyinchalik doimiy bosh murabbiyga aylanib, oʻsha mavsumda UEFA Chempionlar Ligasi gʻolibi boʻlib, klubning ikkinchi treblini (uchta asosiy sovrinni bir mavsumda qoʻlga kiritishni) amalga oshirdi. 2021-yilda Flick FIFA klublar oʻrtasidagi Jahon chempionati va yana bir Bundesliga sovriniga ega chiqdi. U va Pep Guardiola, jamoalari bilan olti sovrin yutgan yagona murabbiylar hisoblanadi. Shuningdek, 2021-yilda Flick Germaniya milliy termasi bosh murabbiyi boʻlib, jamoani 2022-yilgi Jahon chempionati saralashidan muvaffaqiyatli oʻtkazdi, biroq 2023-yilda lavozimidan ozod qilindi. 2024-yilda esa Ispaniyaning „Barcelona“ klubiga bosh murabbiy qilib tayinlanib, birinchi mavsumida uchta sovrin qoʻlga kiritdi. Shaxsiy hayoti. Hansi Flick, Silke Flick bilan oila qurgan. 2020-yilga kelib, ular 30 yildan ortiq vaqt birga yashashgan. Ularning ikki qizi va ikki nabirasi bor. Yutuqlari. Futbolchilik davri. Bayern Munich. 1. FC Köln